b"\n_START_ARTICLE_\nRenzo Piano\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gradbenikov in \xc5\xa1olal na Politehni\xc5\xa1ki univerzi v Milanu, kjer je diplomiral leta 1964. Kariero je za\xc4\x8del kot sodelavec v arhitekturnih birojih ve\xc4\x8d znamenitih arhitektov, najprej pri Louisu Kahnu v Filadelfiji (1965\xe2\x80\x931970) in nato pri Z.S. Makowskyju v Londonu. Leta 1971 je z Richardom Rogersom ustanovil biro Piano & Rogers in v sodelovanju s \xc5\xa1e enim arhitektom, Gianfrancom Franchinijem, ustvaril znameniti Pompidoujev center v Parizu._NEWLINE_Nato je med 1977 in 1981 sodeloval z in\xc5\xbeenirjem Petrom Riceom (L'Atelier Piano and Rice), leta 1981 pa je ustanovil Renzo Piano Building Workshop, ki ima zdaj okrog 150 zaposlenih in pisarne v Parizu, Genovi ter New Yorku. Oblikoval je vrsto muzejskih in drugih kulturnih zgradb v Evropi in Zdru\xc5\xbeenih dr\xc5\xbeavah Amerike, pri \xc4\x8demer kritiki njegove stvaritve opisujejo kot lahke, elegantne in odprte._NEWLINE_Med odmevnej\xc5\xa1imi zgrajenimi stvaritvami v zadnjih desetletjih so muzej znanosti NEMO v Amsterdamu in poslopje Kalifornijske akademije znanosti v San Franciscu ter megaprojekti, kot sta 1,7 kilometra dolg glavni terminal Mednarodnega letali\xc5\xa1\xc4\x8da Kansai in neboti\xc4\x8dnik \xc4\x8crepinja, ob dokon\xc4\x8danju leta 2012 najvi\xc5\xa1ja stavba v Evropski uniji. Nekateri drugi projekti so kontroverzni, predvsem nova mestna vrata Valette na Malti, zaradi katerih mestu grozi izguba statusa Unescove svetovne dedi\xc5\xa1\xc4\x8dine.  Januarja 2019 je v Genovi predstavil na\xc4\x8drt za nov viadukt Morandi, ki bo nadomestil prej\xc5\xa1njega, ki se je 14. avgusta 2018 med nevihto zru\xc5\xa1il in pod seboj pokopal 43 ljudi.\n_START_SECTION_\nPriznanja\n_START_PARAGRAPH_\nZa svoje delo je prejel \xc5\xa1tevilne nagrade, med njimi tudi Pritzkerjevo nagrado, najpomembnej\xc5\xa1e priznanje v arhitekturi. \xc5\xbdirija ga je v svoji utemeljitvi primerjala z Leonardom da Vincijem in Michelangelom._NEWLINE_Med drugimi priznanji sta Erazmova nagrada za dose\xc5\xbeke v humanizmu istoimenskega sklada z Nizozemske in polo\xc5\xbeaj dosmrtnega senatorja Italijanske republike."